Document ID: 31979R1384

Padomes Regula (EEK) Nr. 1384/79
(1979. gada 25. jūnijs),
ar kuru groza Regulu (EEK) Nr. 1108/70, ar ko ievieš infrastruktūras izdevumu uzskaites sistēmu attiecībā uz pārvadājumiem pa dzelzceļiem, autoceļiem un iekšējiem ūdensceļiem
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 75. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
ņemot vērā Ekonomikas un sociālo lietu komitejas atzinumu [2],
tā kā, lai saskaņā ar kopējo transporta politiku noteiktu maksu par infrastruktūras lietošanu, jāzina, kādi ir izdevumi infrastruktūrai;
tā kā piemērotākais veids infrastruktūras izdevumu noteikšanai ir ieviest pastāvīgu šo izdevumu uzskaites sistēmu;
tā kā tāpēc Padome ar Regulu (EEK) Nr. 1108/70 [3] ieviesusi pastāvīgu šādu izdevumu uzskaites sistēmu;
tā kā būtu jāņem vērā iegūtā pieredze un kopējās transporta politikas attīstība; tā kā tāpēc attiecīgi būtu jāmaina Regulā (EEK) Nr. 1108/70 noteiktā uzskaites kārtība, infrastruktūras veidu saraksts un infrastruktūras lietošanas pārskatu iesniegšanas termiņi,
IR PIEŅĒMUSI ŠO REGULU.
1. pants
Regulā (EEK) Nr. 1108/70 izdara šādus grozījumus.
1. Ar šādu pantu aizstāj 3. pantu:
"3. pants
Infrastruktūras izdevumus atsevišķi uzskaita katram no II pielikuma A1. daļā uzskaitītajiem dzelzceļu tīkliem, un kopā par visiem pārējiem II pielikuma A2. daļā uzskaitītajiem tīkliem, kā arī publiskās lietošanas autoceļiem un iekšējiem ūdensceļiem, izņemot:
a) ceļus, kas slēgti mehānisko transportlīdzekļu satiksmei, t.i., to transportlīdzekļu kustībai, kuru motora cilindra darba tilpums ir 50 cm3 vai lielāks;
b) ceļus, ko izmanto tikai lauksaimniecības un mežsaimniecības transportlīdzekļu kustībai, vai ceļus, ko izmanto tikai piekļūšanai lauksaimniecības vai mežsaimniecības darbos;
c) iekšējos ūdensceļus, pa kuriem satiksmei izmantojamo kuģu pilnā kravnesība nepārsniedz 250 tonnas;
d) Regulā (EEK) Nr. 281/71 [4] uzskaitītos ūdensceļus, kam ir jūras ūdensceļu pazīmes."
2. Ar šādu apakšpunktu aizstāj 5. panta 2. punkta a) apakšpunktu:
"2. Atsevišķus pārskatus iesniedz par:
a) dzelzceļiem:
i) par katru II pielikuma A1. daļā uzskaitīto dzelzceļu tīklu;
ii) kopā par visiem pārējiem II pielikuma A2. daļā uzskaitītajiem tīkliem. Pārskatus par šiem tīkliem pirmoreiz nosūta par 1980. gadu, un pēc tam reizi piecos gados."
3. Ar šādu ievilkumu aizstāj 6. panta pirmās daļas otro ievilkumu:
"- iepriekš piešķirto aizdevumu pamatsummas atmaksu un atsevišķi procentiem."
4. Ar šādu pantu aizstāj 7. pantu:
"7. pants
Dalībvalstis reizē ar 5. pantā minētajiem pārskatiem par to pašu laikposmu saskaņā ar III pielikuma A, B (1.1) un C daļas tabulām Komisijai nosūta pārskatus par infrastruktūras lietošanu.
Pārskatus saskaņā ar minētā pielikuma B daļas 1.2 un 2. tabulu nosūta reizi piecos gados. Pirmos pārskatus saskaņā ar B daļas 1.2 tabulu nosūta par 1980. gadu, bet pārskatu saskaņā ar B daļas 2. tabulu nosūtīšanu atliek līdz laikam, kad tie būs vajadzīgi infrastruktūras lietošanas maksas sistēmas ieviešanai."
5. Regulas I, II un III pielikumu groza saskaņā ar pielikumu.
2. pants
Dalībvalstis, apspriežoties ar Komisiju, laikus pieņem normatīvus un administratīvus aktus, kas vajadzīgi šās regulas īstenošanai.
Pēc dalībvalsts lūguma vai gadījumos, kad Komisija to uzskata par nepieciešamu, par panta pirmajā daļā minēto aktu paredzamiem noteikumiem Komisija apspriežas ar ieinteresētajām dalībvalstīm.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1979. gada 25. jūnijā

Labels: 8
4